
Надзори врз радиодифузери, оператори на јавни електронски комуникациски мрежи, даватели на АВМУ по барање, печатени медиуми и онлајн медиуми – интернет-портали
Радиодифузери

Агенцијата за аудио и аудиовизуелни медиумски услуги изврши редовен административен надзор врз сите 90 радиодифузери коишто емитуваат телевизиска или радиопрограма. Предмет на надзорот беше обврската според која радиодифузерите се должни податоците за сопственичката структура, одговорниот уредник/уредници и за изворите на финансирање во претходната година да ги објават на сопствената програма, најмалку три пати годишно, во ударни термини и снимка од објавата да достават до Агенцијата во рок од 15 дена од денот на објавувањето. Согласно Правилникот за начинот на објавување на податоците за работењето на радиодифузерите, радиодифузерите се должни овие податоци вториот пат да ги објават најдоцна до 31 јуни. При надзорот беше констатирано дека обврската од член 15 став 4 од Законот за медиуми ја исполниле сите 90 радиодифузери.
Редовен програмски надзор е извршен врз сите радиодифузери за обврската за обезбедување пристапност на услугите за лицата со попреченост, односно за исполнување на годишниот акциски план за пристапност и достава на годишен извештај до Агенцијата за аудио и аудиовизуелни медиумски услуги за минатата година, најдоцна до 31 март 2026 година. Надзорот покажа дека програмските сервиси МРТ1, МРТ5 и ТВ Компани               21-М не доставија годишен извештај за спроведување на годишниот акциски план за пристапност за 2025 година, во законски утврдениот рок до 31 март 2026 година.
Редовен програмски надзор е извршен врз телевизиските програмски сервиси на Јавното радиодифузно претпријатие МАКЕДОНСКА РАДИО-ТЕЛЕВИЗИЈА: МРТ1, МРТ2 и МРТ5 и девет национални телевизии: ТВ Алсат-М, ТВ Алфа, ТВ Канал 5, ТВ Сител, ТВ Телма, ТВ Компани 21-М, ТВ Шења, ТВ 24 Вести и Наша ТВ за обврската за усвојување акциски план за пристапност на услугите за лицата со попреченост за 2026 година и негова достава до Агенцијата. Со надзорот беше констатирано дека сите даватели на аудиовизуелни медиумски услуги со обврска за достава на годишни акциски планови за пристапност на нивните услуги, ги доставија акциските планови за 2026 година и плановите според содржината се во согласност со законското барање за прогресивно исполнување на обврската.
Редовни програмски и административни надзори за повеќе законски обврски - објава на импресум, информации коишто треба да се направат достапни до корисниците и објава на идентификација на радиодифузерот, правилата при емитување аудиокомерцијални комуникации, обезбедување квизови или други облици на наградно учествување, користење телефонски услуги со додадена вредност и телефонско гласање, емитување игри на среќа, употреба на јазикот во програмите на радиодифузерите и дневно емитување најмалку 18 часа програма на радио се извршени врз националните радија Антена 5, Канал 77, Јон и Метрополис. При надзорите не се констатирани прекршувања.
Контролни административни надзори се извршени врз ТВ Плус и ТВ 24 Вести за да се утврди дали е постапено по Решенијата за преземање мерка – јавна опомена, упатени од страна на Агенцијата за исполнување на обрската од член 15 став 1 од Законот за медиуми. При надзорите беше констатирано дека ТВ 24 Вести постапила по мерката јавна опомена, додека ТВ Плус не постапила по изречената мерка и не ја исполнила обврската од член 15 став 1 од Законот за медиуми. 
Извршен е и еден вонреден административен надзор врз работата на радио Џез ФМ за да се утврди дали имателот на дозволата ги исполнува посебните минимални технички, просторни, финансиски и кадровски услови во зависност од програмскиот формат, пропишани со подзаконски акт донесен од страна на Агенцијата, односно дали одговорниот уредник на програмскиот сервис е во редовен работен однос и вработен со полно работно време во радиодифузерот. Со надзорот е констатирано дека одговорниот уредник на радио ЏЕЗ ФМ е вработен во радиодифузерот во редовен работен однос и со полно работно време.

Структура на вработените во аудио и аудиовизуелната медиумска индустрија во 2025 година
Агенцијата за аудио и аудиовизуелни медиумски услуги изработи aнализа на структурата на вработените во аудио и аудиовизуелната медиумска индустрија во 2025 година, во која се претставени податоците за вкупниот број и структурата на вработените во МРТ и комерцијалните радија и телевизии.
Структурата на вработените е анализирана од аспект на работните места на кои тие биле ангажирани (новинари, уредници, управители/директори, технички и реализаторски кадар и др.), статусот (редовен работен однос или хонорарен ангажман), полот, образованието, како и етничката припадност на вработените во индустријата. Анализата на структурата на вработени во аудио и аудиовизуелната медиумска индустрија во 2025 година може да се преземе на следниот линк

    Оператори на јавни електронски комуникациски мрежи
Агенцијата изврши редовни програмски надзори врз операторите Бив Пирамида, Вива Нет, Кабел Доо, Сигнал Нет и Телекабел за обврската во програмскиот пакет којшто го реемитуваат задолжително и бесплатно да ги обезбедат програмските сервиси на јавниот радиодифузен сервис, како и за обврските за регистрација на програмски сервиси во Агенцијата и титлување на програмите коишто ги реемитуваат. При надзорите беше констатирано дека операторот Вива Нет, кој според нотификацијата од Агенцијата за електронски комуникации може да врши дејност на територијата на општините Берово и Пехчево, на 22.7.2026 година, за своите корисници гo реемитувал програмскиот сервис „FEN TV“, коj не е опфатен со потврдата за регистрација на програмски сервиси издадена од АВМУ, што е спротивно на член 141 став 13 од ЗААВМУ.
Откако истече рокот за законско усогласување со Решението за јавно опоменување и за исклучување на реемитувањето на програмските сервиси, Агенцијата за аудио и аудиовизуелни медиумски услуги изврши контролен надзор врз операторот Фивенет за да се утврди дали програмските сервиси што ги реемитува операторот се регистрирани во Агенцијата во согласност со член 141 од ЗААВМУ. Надзорот покажа дека операторот Фивенет во целост постапил по упатеното Решение.
Даватели на АВМУ по барање
Агенцијата изврши редовен програмски надзор врз трите даватели на АВМУ по барање - Македонски Телеком (Max TV Видеотека), СВОД МАСТЕР (GLEY/ГЛЕЈ) и МТЕЛ (Move) за обврската за обезбедување пристапност на услугите за лицата со попреченост, односно за исполнување на годишниот акциски план за пристапност и достава на годишен извештај до АВМУ за минатата година, најдоцна до 31 март 2026 година. При надзорите не беа констатирани прекршувања. Врз трите даватели на АВМУ по барање извршен е и редовен програмски надзор за обврската за усвојување акциски план за пристапност на услугите за лицата со попреченост за 2026 година и негова достава до Агенцијата, најдоцна до 31 декември 2025 година. Надзорот покажа дека давателите на АВМУ по барање ги доставија акциските планови за 2026 година и плановите според содржината се во согласност со законското барање за прогресивно исполнување на обврската. 
Печатени медиуми
За почитувањето на обврските за објавување импресум, врз Трговското друштво за новинско издавачка дејност трговија производство и услуги КАПИТАЛ МЕДИА ГРОУП, издавач на „Капитал“ и Друштвото за производство, трговија и услуги ИНОВАТОР ЈСМС ТЕСЛА издавач на „БАЛКАНиУМ“, Агенцијата изврши вонредни административни надзори. При надзорите беше констатирано дека Трговското друштво за новинско издавачка дејност трговија производство и услуги КАПИТАЛ МЕДИА ГРОУП, издавач на „Капитал“, во изданието бр. 1201 од 26 јуни 2026 година, не ја исполни во целост обврската од член 14 став 1 од Законот за медиуми.
Онлајн медиуми - интернет-портали 

Агенцијата за аудио и аудиовизуелни медиумски услуги изврши редовен административен надзор врз 51 издавач на онлајн медиуми – интернет-портали. Предмет на надзор беше обврската од членот 14 став 1 од Законот за медиуми, според која издавачот на онлајн медиумот – интернет-порталот е должен на видно место за секој поединечен носител на содржина да обезбеди објавување на следниве податоци: назив и адреса на седиштето и уредништвото на издавачот на медиум, име на одговорното лице на издавачот на медиум и име и презиме на одговорниот уредник, односно уредниците во согласност со внатрешната организација на уредништвото. При надзорот беше констатирано дека обврската од Законот за медиуми ја исполниле сите онлајн медиуми – интернет-портали опфатени со надзорот.
Изречени мерки јавна опомена 
Советот на Агенцијата на 24-тата седница одржана на 8 јули, врз основа на констатации од редовни програмски надзори, донесе Решенија за изрекување мерки јавна опомена за ТВ Алсат-М и ТВ Телма. На ТВ Алсат-М е изречена мерка јавна опомена поради тоа што радиодифузерот на програмата емитувана на 4 мај 2026 година, во спонзорираната забавно-документираната емисија „1001 оброк“ преку посебно промотивно препорачување поттикнуваше купување на два производа на еден од спонзорите на емисијата, додека на ТВ Tелма мерка јавна опомена е изречена поради тоа што на програмата емитувана на 4 мај во забавно-документираната емисија „Мојот пат до успех“ емитуваше поп-ап/реклами на поделен екран меѓу кои не минува пропишаниот период од најмалку 15 минути. 
Врз основа на констатации од извршен редовен програмски надзор, Советот на Агенцијата на 27. седница одржана на 28 јули донесе Решение за јавно опоменување и за исклучување на реемитувањето на програмски сервис за операторот Вива Нет. Мерката е изречена поради реемитување на програмскиот сервис „Fen TV“, коj не е опфатен со потврдата за регистрација издадена од Агенцијата.

